
Rezumat 


Mărturii importante despre momentul 23 august 1944 deținem şi ca urmare a existenţei, în 
Arhivele Naţionale ale României — Fondul „Manuscrise”, a Memoriului de activitate al lt.col. 
Traian Borcescu, şeful Secţiei a Il-a Contrainformaţii din cadrul Serviciului Special de Informaţii 
(SSI). Ofiţerul, din postura sa de conducător al structurii SSI-ului cu atribuţii în ceea ce priveşte 
cunoaşterea şi combaterea fenomenelor care puteau atinge ordinea şi stabilitatea internă a ţării în 
timp de război, este unul din participanţii direcţi la acţiunea de pregătire a actului, demonstrând, 
încă o dată, că această îndrăzneață acţiune de alăturare a României la coaliția Naţiunilor Unite nu 
s-a făcut ad-hoc, ci a necesitat un plan minuţios elaborat la care SSl-ul a contribuit prin 
reprezentanţii săi care şi-au făcut pe deplin datoria faţa de ţară, ca şi în alte momente sau 


evenimente de mare importanţă pentru România. 


Cuvinte cheie: mărturii, 23 august 1944, Eugen Cristescu, Serviciul Special de Informaţii, 


Traian Borcescu, lon Antonescu 


Abstract 


Important testimonies about the moment of August 23, 1944 as a result ofthe existence, in 
the National Archives of Romania - the "Manuscripts" Fund, of the Activity Memoir of Lt. Col. 
Traian Borcescu, head of the Second Counterintelligence Section of the Special Intelligence 
Service (SSI). The officer, from his position as leader of the SSI structure with responsibilities 
regarding the knowledge and combating of phenomena that could affect the internal order and 
stability of the country in wartime, is one of the direct participants in the action of preparing the 
act, demonstrating, once again, that this bold action of joining Romania to the United Nations 
coalition was not done ad hoc, but required a meticulously elaborated plan to which the SSI 
contributed through its representatives who fully did their duty to country, as well as in other 


moments or events of great importance for Romania. 

— din memoriul de activitate al It.col. Traian Borcescu, Șeful Secţiei a Il-a Contrainformaţii din 
cadrul Serviciului Special de Informaţii (SSI), director general interimar al SSI (23-26 august 
1944) — 


Mărturii importante despre momentul 23 august 1944 deținem şi ca urmare a existenţei, în 
Arhivele Naţionale ale României — Fondul „Manuscrise”, a Memoriului de activitate al lt.col. 
Traian Borcescu, şeful Secţiei a Il-a Contrainformaţii din cadrul Serviciului Special de Informaţii 
(SSI). Ofiţerul, din postura sa de conducător al structurii SS-ului cu atribuţii în ceea ce priveşte 
cunoaşterea şi combaterea fenomenelor care puteau atinge ordinea şi stabilitatea internă a ţării în 
timp de război, este unul din participanţii direcți la acţiunea de pregătire a actului, demonstrând, 
încă o dată, că această îndrăzneață acţiune de alăturare a României la coaliția Naţiunilor Unite nu 
s-a făcut ad-hoc, ci a necesitat un plan minuţios elaborat la care SSl-ul a contribuit prin 
reprezentanţii săi care şi-au făcut pe deplin datoria faţa de ţară, ca şi în alte momente sau 
evenimente de mare importanţă pentru România. În rândurile următoare prezentăm, pe scurt, 
momentele hotărâtoare ale zilei de 23 august 1944, aşa cum au fost ele trăite şi relatate de Traian 
Borcescu (BORCESCU Traian (n.22 noiembrie 1899, comuna Cireşani, judeţul Buzău — ?). 

Militar de carieră, şef al Secţiei de Contrainformaţii al S$.S.I., avansat până în funcţia de 
director general-interimar al S.S.L. În preajma izbucnirii războiului împotriva Uniunii Sovietice, 
Eugen Cristescu l-a numit şef al Secretariatului, funcţie în care s-a aflat până la 1 decembrie 1941. 
Devine apoi şef al Secţiei Contrainformaţii, activând în această postură până la 10 octombrie 1944. 
Aflat în funcția de director general-interimar al S.S.I. (23-26 august 1944), Borcescu a fost ultimul 


oficial român care, din dispoziţia lui Constantin Sănătescu şi a lui Grigore Niculescu-Buzeşti, la 

28 august 1944 a purtat o scurtă discuţie cu mareşalul lon Antonescu, ţinut atunci sub sechestru 
(cf Pavel Moraru, Serviciile secrete şi Basarabia, Editura Militară, Bucureşti, 2008, p.43-45). 
Eugen Cristescu, şeful Serviciului Special de Informaţii (SSI), îl informase din timp pe 
conducătorul statului despre intenţiile unui grup de generali, în combinaţie cu Palatul Regal şi 
câţiva fruntaşi politici ai „opoziţiei democratice”, de a prelua puterea, dar mareșalul Antonescu, 
prea încrezător în prestigiul său şi în onoarea de ofiţer al Armatei Române, n-a vrut să creadă că 
„e ceva serios”. Îi considera pe toţi nişte „pisicuţe cu clopoței care nu sunt în stare să prindă 
şoareci”. Chiar şi Hitler, cu ocazia ultimei întrevederi cu Antonescu, i-a atras atenţia „să nu se ducă 
singur la Palat”. Dar mareşalul Antonescu rămăsese convins că „poate dormi cu capul pe genunchii 
generalilor săi”. Totuşi, încă din aprilie 1943, mareşalul Antonescu îşi dăduse seama că Germania 
va pierde războiul şi i-a spus lui Cristescu că „important e ca noi să nu-l pierdem pe al nostru”, 
referindu-se la negocierile posibile pentru ieşirea din alianţa cu Germania şi alăturarea coaliției 


Naţiunilor Unite. 


„...Când Eugen Cristescu (Eugen Cristescu, 12 noiembrie 1940 — 23 august 1944. Director al 
Serviciului Special de Informaţii. Numirea lui E.C. s-a făcut prin Decretul nr. 157 357 din 
12 noiembrie 1940, semnat de generalul lon Antonescu, şef al statului şi preşedinte al 
Consilului de Miniştri, prin Înalt Decret Regal, promulgat după trei zile de regele Mihai 1, 
cf Pavel Moraru, Serviciile secrete şi Basarabia, Editura Militară, Bucureşti, 2008, p.72.) a 
auzit de trecerea Mareşalului spre Palat — se ducea la întrevederea cu regele Mihai I, unde 

va fi arestat n.n. — fără să-i poată vorbi, a venit la serviciul său din strada Ionescu Gion. 
Mi-a dat telefon, ca imediat să convoc în biroul său pe toţi şefii de serviciu şi subdirectori, 
întrucât îşi dă demisia. Era ora 1630-1700. 


Serviciul fiind dispersat la Joița şi Măgurele, alţii pe front, iar restul la Geoagiu (Transilvania), au 
fost prezenţi un număr mic de funcţionari. Erau prezenţi, în afară de mine, următorii: Nic. 
Stănescu (Nicolae Stănescu a fost director general a Serviciului Special de Informaţii din 
România în perioada 12 martie — 12 iulie 1945.), Agronomu, Gh. Mihai, Becescu Florin, 
Micandru şi Proca. 


Eugen Cristescu, luând cuvântul: 


V-am convocat pentru ultima dată a colaborărei noastre. Situaţia războiului este tragică şi trebuie 
să ieşim din război. Probabil că alte echipe vor lua locul — mai ales în locul acelora ce aţi 
lucrat cu nemţii. 


Eu îmi asum toată răspunderea pentru tot ce s-a făcut de acest serviciu. D-voastră ați fost simpli 
executanţi — fără să ştiţi cauzele care au generat anumite măsuri. Îmi dau demisia pe care 
o las pentru a fi înmânată celor ce vor lua conducerea ţărei. Rog pe dl. Col. Borcescu să- 
mi ţină locul, până la venirea Col. Siminel Victor din comuna Joița unde este dispersat, 
spre a lua provizoriu şefia Serviciului pină la numirea unui nou titular, de către noul 
guvern... ”. 


Ofiţerul de informaţii redă, în continuare, ultimul dialog purtat cu Cristescu în calitatea sa 
de director al SSI, acesta relatându-i faptul că avea cunoştinţă de activităţile sale clandestine: 


„D-ta ai poziţia cea mai bună. Ştiam că lucrezi cu M Stat Major şi te-ai ascuns de mine. Nu uita 
însă că te-am ajutat atât la desinformarea nemților şi chiar a mareşalului, că ţi-am dat 
bani să faci lucrarea Infiltraţia germană în economia românească, că am ajutat pe evrei 
susținându-ţi toate referatele D-tale, că în problema comunistă am lucrat numai informativ 
prin Siguranţa Generală şi altele şi care sper să scap de răspunderi. 


Acum te rog, spuse în continuare Eugen Cristescu, să ai grijă de lada cu documentele ce se află 
la mine în birou şi care îmi va servi la justificarea activităţilor mele în SSI... Nu am nimic 
în neregulă. La ultimul control al Curţii de Conturi am fost apreciat ca unul din cei mai 
corecţi mânuitori de fonduri. Acum plec la Inspectoratul Gl. al Jandarmeriei să mă consult 
cu gl. Tobescu”. 


Traian Borcescu, având contact direct cu Palatul, este informat la ora 1720 că Ion şi Mihai 
Antonescu au fost arestaţi de o echipă din garda Palatului, la ordinul regelui Mihai. 
Eugen Cristescu, şeful S.S.I., văzându-se ameninţat de noua conjunctură politică, s-a refugiat, 
părăsind Bucureştiul, fiind reţinut de organele Jandarmeriei la 24 septembrie. 

Colaboratorul lui apropiat, locotenent-colonelul Traian Borcescu, şeful Secţiei a II — a 
Contrainformaţii, fusese chemat cu câteva luni înainte la Marele Stat Major, unde i se ceruse 


cooperarea, fără ştirea lui Eugen Cristescu, la pregătirea momentului când urma să se producă 

marea cotitură în politica şi strategia militară a statului român. În dimineaţa zilei de 23 august 
1944, Traian Borcescu — aşa cum a declarat ulterior — a fost informat despre cursul pe care aveau 
să îl ia evenimentele. 

Urmează, în paginile manuscrisului, prezentarea unor măsuri concrete adoptate pe plan 
informativ pentru zădărnicirea preconizatelor acţiuni ale Reich-ului de înăbuşire a „puciului”, aşa 
cum caracterizau germanii arestarea Conducătorului Statului. 


„La ora 22 posturile de radio difuzează proclamația regelui şi declaraţia guvernului Sănătescu. 
Plec însoţit de două maşini spre Palat, pentru a mă prezenta generalului Sănătescu. Am 
intrat prin aripa palatului dinspre biserica Creţulescu. I-am raportat pregătirile ce le-am 
făcut pentru ieşirea din război — şi de care ştia — prezentându-i dosarul cu legăturile 
telefonice ale armatei şi ambasadei germane; ale tuturor spioni, agenți, legionari teroriști 
şi colaboraţționiştilor. 


* dosarul cu tabelele cu numele şi adresele celor ce urmau să fie arestaţi şi trimişi în lagăre (spioni, 
agenți, legionari, teroriști etc.). I-am raportat că am eliberat din proprie inițiativă pe toţi 
cei din închisoarea Malmezon şi rog să-mi dea aprobarea pentru eliberarea celor din Tg. 
Jiu şi a democraţilor din celelalte închisori. 


Că mai dispun de: 
* un dosar cu colaboraţioniştii din minister, presă şi particulari; 


* Proiect de folosirea trupelor din Capitală pentru dezarmarea şi arestarea hitleriştilor din 
Capitală; 


* Proiect de alungarea din ţară a tuturor minoritarilor care au acționat alături de trupele Axei, 


* Plan de măsuri ce trebuiesc luate contra parașutiștilor germani şi legionari ce vor fi lansați în 
spatele frontului sau pe teritoriul ţării. 


Generalul Sănătescu m-a felicitat şi mulțumit pentru colaborarea din timpul telefonice folosite de 
germani, de unităţile şi agenţii lor. 


* de a lua măsuri, de a stăpâni ordinea internă — până la prezentarea noilor titulari, întrucât vechii 
titulari au fugit de la posturile lor şi să contribui deci la consolidarea actului istoric... 


* Planul de folosire a trupelor din Capitală este deja făcut de Comandamentul Militar al Capitalei 
de comun acord cu PCR... Pentru rest vei primi ordine... 


Pentru a nu se pierde vremea am dat dosarul cu legăturile telefonice colectate din anii 1942, 1943 
şi 1944 lui Dan Brătianu pentru a merge cu ofiţerii mei la tehnicienii de la repartitor şi să 
înceapă operaţiunea în timp ce lt.col. Rădulescu Octav a chemat pe şefa operatoare cu 
condica de ordine către toate centralele din ţară, scriind personal, în calitate de 
comandant militar, ordinul de deconectare a legăturilor telefonice folosite de germani. 
Deci totul s-a desfăşurat pe baza planului dinainte stabilit... 

Tot în această noapte 23/24.08, am dat ordin telefonic lagărului Tg. Jiu — în numele g-lui 

Sănătescu Const. — de a fi eliberaţi toți democraţii aflaţi în lagăr cu excepția legionarilor”. 

Prin deciziile rapide şi hotărâte luate de Serviciul Special de Informaţii, aflat în acele ore 
sub conducerea operativă a lui Borcescu, autorităţile civile şi militare germane din Capitală au fost 
private de posibilitatea de a-şi coordona acţiunile cu unitățile dislocate pe teritoriul național, acesta 
contribuind direct la zădărnicirea acţiunii Wehrmacht-ului de a reintroduce „ordinea” în România. 
De asemenea, nu a permis germanilor să poată obţine informaţii de importanţă vitală prin 
intermediul reţelelor de agenţi constituite în ultimii ani, deoarece acestea au fost lichidate extrem 


de rapid, SSI-ul cunoscându-le, în cea mai mare parte, structura şi activitatea. 


(Articol preluat, la solicitarea autorilor, din publicaţia Intelligence, 4 decembrie 2014) 


